Številka: 007-364/2018/3

Datum: 7. 5. 2018

## **Zadeva: Pristojnosti nadzornega odbora (varstvo osebnih podatkov javnih uslužbencev)**

Spoštovani!

Prejeli smo vaš dopis, v katerem ste navedli, da na vaši občini nadzorni odbor izvaja nadzor nad izplačilom plač. Zahtevajo, da jim predložite celotne personalne mape vseh javnih uslužbencev. Zanima vas, če ste dolžni predložiti celotne mape zaposlenih javnih uslužbencev oziroma, če je to v skladu z zakoni, saj je v personalni mapi celotna dokumentacija od začetka zaposlitve (nekateri od leta 1996). Prav tako vas zanima, ali lahko nadzorni odbor, ki je bil imenovan v letu 2014, nadzira oziroma kontrolira plače pred letom 2014.

Ministrstvo za javno upravo meni, da se pristojnost nadzornega odbora ne nanaša tudi na pregled personalnih map zaposlenih javnih uslužbencev, kar pojasnjujemo v nadaljevanju.

Nadzorni odbor občine ima pristojnosti, ki jih določa 32. člen Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO in [11/18](http://www.uradni-list.si/1/objava.jsp?sop=2018-01-0457) – ZSPDSLS-1, v nadaljevanju: Zakon o lokalni samoupravi). Nadzorni odbor je najvišji organ nadzora javne porabe v občini. V okviru svoje pristojnosti nadzorni odbor opravlja nadzor nad razpolaganjem s premoženjem občine; nadzoruje namenskost in smotrnost porabe proračunskih sredstev;  nadzoruje finančno poslovanje uporabnikov proračunskih sredstev. Nadzor vsebuje ugotavljanje zakonitosti in pravilnosti poslovanja pristojnih organov, organov in organizacij porabnikov občinskega proračuna in pooblaščenih oseb z občinskimi javnimi sredstvi in občinskim javnim premoženjem in ocenjevanje učinkovitosti in gospodarnosti porabe občinskih proračunskih sredstev. Če nadzorni odbor v okviru svoje pristojnosti ugotovi hujšo kršitev predpisov ali nepravilnosti pri poslovanju občine, ki so opredeljene v poslovniku, mora o teh kršitvah v roku petnajst dni obvestiti pristojno ministrstvo in Računsko sodišče Republike Slovenije.

Na podlagi 7. člena Pravilnika o obveznih sestavinah poročila nadzornega odbora občine (Uradni list RS, št. [23/09](http://www.uradni-list.si/1/objava.jsp?sop=2009-01-0943)) so namen in cilji nadzora:

1. preveriti skladnost finančnega poslovodenja z zakoni in podzakonskimi akti ter transparentnost poslovanja,
2. preveriti skladnost finančnega poslovanja s proračunom organa za leto, za katero se opravlja nadzor,
3. preveriti popolnost in zakonitost prejemkov in izdatkov,
4. ugotoviti pravilnost vodenja poslovnih knjig,
5. poročati o ugotovljenih nepravilnostih,
6. dati priporočila in predloge za nadaljnje poslovanje organa.

Nadzorni odbor občine nima pristojnosti opravljati nadzora nad izvajanjem predpisov, glede katerih je določena pristojnost inšpektorjev za sistem javnih uslužbencev. Inšpektor za sistem javnih uslužbencev je namreč tudi zakonsko pooblaščen za pridobitev in uporabo osebnih in drugih podatkov iz uradnih evidenc in drugih zbirk podatkov, ki so potrebni za izvedbo inšpekcijskega nadzora.

Zakon o javnih uslužbencih vsebuje določbe o tem, kaj lahko nadzoruje inšpektor za sistem javnih uslužbencev in kakšna pooblastila ima. 180. člen Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF, v nadaljevanju: Zakon o javnih uslužbencih) med drugim določa, da ima inšpektor pravico do vpogleda v vso dokumentacijo in v evidence podatkov v zvezi z delovnim razmerjem javnih uslužbencev, ima pa tudi pravico pridobiti in uporabljati osebne in druge podatke iz uradnih evidenc in drugih zbirk podatkov, ki so potrebni za izvedbo inšpekcijskega nadzora. V tretjem odstavku 181. člena Zakona o javnih uslužbencih pa je določeno, da mora inšpektor varovati tajnost osebnih in drugih podatkov, s katerimi se seznani pri opravljanju nadzorstva. 182. člen Zakona o javnih uslužbencih določa ukrepe inšpektorja za odpravo nepravilnosti, če ta ugotovi nezakonitosti ali nepravilnosti v poslovanju po tem zakonu. Prav tako lahko inšpektor vodi postopek o prekršku. Nadzorni odbor po zakonu nima pristojnost odrediti ukrepov za odpravo nepravilnosti ali nezakonitosti, niti ne more voditi postopka o prekršku.

Zakon o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv in [67/17](http://www.uradni-list.si/1/objava.jsp?sop=2017-01-3165), v nadaljevanju: ZSPJS) v 43.a členu določa, da inšpekcijski nadzor nad izvajanjem določb tega zakona in na njegovi podlagi izdanih izvršilnih predpisov ter kolektivnih pogodb in splošnih aktov delodajalca, v delu, kjer se urejajo plače funkcionarjev in javnih uslužbencev, opravljajo inšpektorji za plače v javnem sektorju v okviru inšpekcije za sistem javnih uslužbencev. 43.c člen ZSPJS pa določa pooblastila inšpektorja in sicer, da ima pooblastilo vstopiti v prostore uporabnika proračuna in vpogledati v vso dokumentacijo in v evidence podatkov v zvezi s plačami funkcionarjev in javnih uslužbencev. Uporabnik proračuna mora inšpektorju zagotoviti pogoje za delo in informacije, potrebne za izvedbo inšpekcijskega nadzora. Inšpektor ima pooblastilo pridobiti in uporabljati osebne in druge podatke iz uradnih evidenc in drugih zbirk podatkov,ki so potrebni za izvedbo inšpekcijskega nadzora. V 43.č členu ZSPJS so urejeni ukrepi inšpektorja, če ta ugotovi nepravilnosti oziroma nezakonitosti.

Naj omenimo še 50. člen Zakona o javnih uslužbencih, ki ureja »uporabo podatkov«. Ta določa, da za namene iz prvega odstavka 46. člena tega zakona lahko podatke centralne kadrovske evidence pridobijo predstojniki, vodje kadrovskega poslovanja, druge osebe, ki odločajo o pravicah in obveznostih javnih uslužbencev, javni uslužbenci, ki opravljajo naloge organizacijsko-kadrovskega in finančnega poslovanja, vezanega na obračun plač, ter inšpektorji. Javni uslužbenci, ki opravljajo organizacijsko-kadrovske naloge in naloge finančnega poslovanja, vezanega na obračun plač, lahko pridobivajo, uporabljajo in spreminjajo podatke iz centralne kadrovske evidence samo na podlagi pooblastila predstojnika. Te določbe se uporabljajo tudi za kadrovske evidence lokalnih skupnosti (51. člen Zakona o javnih uslužbencih).

Nadzorni odbor občine na podlagi zgoraj navedenega nima pravne podlage za pregled personalnih map javnih uslužbencev. Če nadzorni odbor prejme prijavo v zvezi z zaposlitvami in plačami javnih uslužbencev, ki naj bi kazala na kršitev zakonov in drugih predpisov, zadevo odstopi v reševanje Ministrstvu za javno upravo, Inšpektoratu za javni sektor.

Nadzorni odbor namreč nima enakih pristojnosti kot jih ima Računsko sodišče RS, katerega pristojnosti ureja že 150. člen Ustave Republike Slovenije (Uradni list RS, št. [33/91-I](http://www.uradni-list.si/1/objava.jsp?sop=1991-01-1409), [42/97](http://www.uradni-list.si/1/objava.jsp?sop=1997-01-2341) – UZS68, [66/00](http://www.uradni-list.si/1/objava.jsp?sop=2000-01-3052) – UZ80, [24/03](http://www.uradni-list.si/1/objava.jsp?sop=2003-01-0899) – UZ3a, 47, 68, [69/04](http://www.uradni-list.si/1/objava.jsp?sop=2004-01-3088) – UZ14, [69/04](http://www.uradni-list.si/1/objava.jsp?sop=2004-01-3090) – UZ43, [69/04](http://www.uradni-list.si/1/objava.jsp?sop=2004-01-3092) – UZ50, [68/06](http://www.uradni-list.si/1/objava.jsp?sop=2006-01-2951) – UZ121,140,143, [47/13](http://www.uradni-list.si/1/objava.jsp?sop=2013-01-1777) – UZ148, [47/13](http://www.uradni-list.si/1/objava.jsp?sop=2013-01-1779) – UZ90,97,99 in [75/16](http://www.uradni-list.si/1/objava.jsp?sop=2016-01-3208) – UZ70a). Računsko sodišče je najvišji organ kontrole državnih računov, državnega proračuna in celotne javne porabe. Tako lahko Računsko sodišče zahteva tudi razveljavitev pogodbe o zaposlitvi in drugih aktov, s katerimi se odloči o pravicah in obveznostih javnega uslužbenca na podlagi 76. člena Zakona o javnih uslužbencih.

Pristojnosti nadzornega odbora se nanašajo na obdobje njegovega mandata. Nadzorni odbor lahko izjemoma v okviru zgoraj navedenih zakonskih pristojnosti (Zakon o lokalni samoupravi) pregleda dokumente, ki so nastali pred začetkom njegovega mandata, če so finančne posledice za proračun nastale oziroma nastajajo še v času njegovega mandata.

S spoštovanjem,

 mag. Igor Kotnik

 generalni direktor

Poslati:

* naslovniku po elektronski pošti